12. ฐานะการเงินและผลการดำเนินงาน

งบการเงิน

รายงานการสอบบัญชี

สรุปรายงานการตรวจสอบบัญชีในระยะ 3 ปี ที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

รายงานความรับผิดชอบของคณะกรรมการบริษัทต่อรายงานทางการเงิน

คณะกรรมการบริษัทเป็นผู้รับผิดชอบต่องบการเงินของบริษัท โอซีซี จำกัด (มหาชน)
และสารสนเทศทางการเงินที่ปรากฏในรายงานประจำปี
งบการเงินดังกล่าวได้จัดทำขึ้นตามมาตรฐานการบัญชีที่รับรองทั่วไปในประเทศไทยโดยใช้นโยบายบัญชีที่เหมาะสมและถือปฏิบัติโดยสม่ำเสมอ
และใช้ดุลยพินิจอย่างระมัดระวัง และประมาณการที่ดีที่สุดในการจัดทำ
รวมทั้งมีการเปิดเผยข้อมูลสำคัญอย่างเพียงพอในหมายเหตุประกอบงบการเงิน

คณะกรรมการบริษัทตระหนักถึงความสำคัญในด้านคุณภาพของงบการเงิน
โดยการจัดให้มีระบบควบคุมภายในที่เหมาะสมมีประสิทธิภาพ
และจัดให้มีการเปิดเผยข้อมูลที่สำคัญอย่างเพียงพอ ในหมายเหตุประกอบงบการเงิน
และคำอธิบายและการวิเคราะห์ เพื่อให้มั่นใจอย่างมีเหตุผลว่าการบันทึกข้อมูลทางบัญชีมีความถูกต้อง
ครบถ้วน เพื่อประโยชน์สูงสุดของผู้ถือหุ้นและผู้ลงทุนทั่วไปในการใช้งบการเงิน

ในการนี้ คณะกรรมการบริษัทได้แต่งตั้งคณะกรรมการตรวจสอบที่มีคุณสมบัติเป็นกรรมการอิสระ
ซึ่งมีความรู้ ความเข้าใจในด้านการบัญชี การเงิน และเศรษฐศาสตร์เป็นอย่างดี
เป็นผู้ดูแลรับผิดชอบเกี่ยวกับคุณภาพของรายงานทางการเงินและระบบควบคุมภายใน
โดยคณะกรรมการตรวจสอบได้แสดงความเห็นไว้แล้วในรายงานของคณะกรรมการตรวจสอบ
ซึ่งเป็นส่วนหนึ่งของรายงานประจำปี

จากโครงสร้างการบริหาร ระบบการควบคุมภายใน และผลการตรวจสอบของผู้สอบบัญชีรับอนุญาต
ทำให้คณะกรรมการบริษัทเชื่อมั่นว่างบการเงินของบริษัท ณ วันที่ 31 ธันวาคม 2549
ได้แสดงฐานะการเงิน ผลการดำเนินงาน และกระแสเงินสด
โดยถูกต้องตามหลักการบัญชีที่รับรองทั่วไป

นางกาญจนา สายสิริพร

กรรมการผู้จัดการ

ตารางสรุปงบการเงิน

  -----------------------------------------------------------------------------------------------
  รายการ                        2549                  2548                  2547        
  ----------------------------- ----------- --------- ----------- --------- ----------- ---------
  รายได้จากการขาย                1,178,383   100.00%   1,163,541   100.00%   1,137,573   100.00%

  หัก ต้นทุนขาย                    581,192     49.32%    595,574     51.19%    572,883     50.36%

  กำไรขั้นต้น                      597,191     50.68%    567,967     48.81%    564,690     49.64%

  หัก ค่าใช้จ่ายในการขายและบริหาร    508,787     43.18%    489,528     42.07%    495,530     43.56%

  กำไรจากการดำเนินงาน            88,404      7.50%     78,439      6.74%     69,160      6.08%

  บวก รายได้อื่น                   12,331                24,523                10,403      

  กำไรก่อนดอกเบี้ยจ่ายและภาษีเงินได้   100,735     8.55%     102,962     8.85%     79,563      6.99%

  หัก ดอกเบี้ยจ่าย                  442         0.04%     2,193       0.19%     1,628       0.14%

  กำไรก่อนภาษีเงินได้               100,293     8.51%     100,769     8.66%     77,935      6.85%

  หัก ภาษีเงินได้                   24,228      2.06%     23,488      2.02%     23,614      2.08%

  กำไร (ขาดทุน) สุทธิ              76,065      6.46%     77,281      6.64%     54,321      4.78%
  -----------------------------------------------------------------------------------------------

(หน่วย 1:1000 บาท)

(หน่วย 1:1000 บาท)

  ----------------------------- ----------- --------- ----------- --------- ----------- ---------
  รายการ                        2549                  2548                  2547        

  รายได้รวม                      1,190,714   100.00%   1,188,064   100.00%   1,147,976   100.00%

  ค่าใช้จ่ายรวม                    1,089,979   91.54%    1,085,102   91.33%    1,068,413   93.07%

  กำไรก่อนดอกเบี้ยจ่ายและภาษีเงินได้   100,735     8.46%     102,962     8.67%     79,563      6.93%

  หัก ดอกเบี้ยจ่าย                  442         0.04%     2,193       0.18%     1,628       0.14%

  หัก ภาษีเงินได้                   24,228      2.03%     23,488      1.98%     23,614      2.06%

  กำไรสุทธิ                       76,065      6.39%     77,281      6.50%     54,321      4.73%
  ----------------------------- ----------- --------- ----------- --------- ----------- ---------

อัตราส่วนทางการเงินที่สำคัญ

  --------------------------------------------------------------------------------
                                      2549           2548           2547     
  ----------------------------------- -------- ----- -------- ----- -------- -----
  อัตราส่วนสภาพคล่อง (LIQUIDITY RATIO)                                          

  อัตราส่วนสภาพคล่อง                     2.32     เท่า   1.95     เท่า   1.60     เท่า

  อัตราส่วนสภาพคล่องหมุนเร็ว               1.26     เท่า   1.13     เท่า   0.88     เท่า

  อัตราส่วนสภาพคล่องกระแสเงินสด           0.28     เท่า   0.45     เท่า   0.11     เท่า

  อัตราส่วนหมุนเวียนลูกหนี้การค้า             4.85     เท่า   4.98     เท่า   5.10     เท่า

  ระยะเวลาเก็บหนี้เฉลี่ย                   74       วัน    72       วัน    71       วัน

  อัตราส่วนหมุนเวียนสินค้าคงเหลือ            3.47     เท่า   3.68     เท่า   3.60     เท่า

  ระยะเวลาขายสินค้าเฉลี่ย                 104      วัน    98       วัน    100      วัน

  อัตราส่วนหมุนเวียนเจ้าหนี้                 4.62     เท่า   4.84     เท่า   5.04     เท่า

  ระยะเวลาชำระหนี้                      78       วัน    74       วัน    71       วัน

  Cash Cycle                          100      วัน    96       วัน    100      วัน

  อัตราส่วนแสดงความสามารถในการหากำไร                                           
  (PROFITABILITY RATIO)                                                      

  อัตรากำไรขั้นต้น                        50.68    %     48.81    %     49.64    %

  อัตรากำไรจากการดำเนินงาน              7.50     %     6.74     %     6.08     %

  อัตรากำไรอื่น                          1.04     %     2.06     %     0.91     %

  อัตราส่วนเงินสดต่อการทำกำไร             62.10    %     133.90   %     39.24    %

  อัตรากำไรสุทธิ                         6.39     %     6.50     %     4.73     %

  อัตราผลตอบแทนผู้ถือหุ้น                   18.14    %     20.80    %     16.50    %

  อัตราส่วนแสดงประสิทธิภาพในการดำเนินงาน                                          
  (EFFICIENCY RATIO)                                                         

  อัตราผลตอบแทนจากสินทรัพย์               12.17    %     12.49    %     9.31     %

  อัตราผลตอบแทนจากสินทรัพย์ถาวร           105.99   %     95.75    %     70.60    %

  อัตราการหมุนของสินทรัพย์                 1.91     เท่า   1.92     เท่า   1.97     เท่า

  อัตราส่วนวิเคราะห์นโยบายทางการเงิน                                              
  (FINANCIAL RATIO)                                                          

  อัตราส่วนหนี้สินต่อส่วนของผู้ถือหุ้น            0.45     เท่า   0.53     เท่า   0.82     เท่า

  อัตราส่วนความสามารถชำระดอกเบี้ย         227.85   เท่า   46.95    เท่า   48.87    เท่า

  อัตราส่วนความสามารถชำระภาระผูกพัน       0.84     เท่า   1.01     เท่า   0.95     เท่า

  อัตราการจ่ายเงินปันผล                                  42.70    %     49.70    %
  --------------------------------------------------------------------------------

คำอธิบายและการวิเคราะห์ฐานะการเงินและผลการดำเนินงาน

1.  ผลการปฏิบัติตามแผนดำเนินธุรกิจ

บริษัทไม่ได้เปิดเผยเป้าหมายการดำเนินธุรกิจในระยะเวลา 3-5
ปีข้างหน้าไว้กับผู้ถือหุ้นหรือบุคคลภายนอกทั่วไป ส่วนภาพรวมผลการดำเนินงานในปี 2549
ที่ผ่านมาต่ำกว่าเป้าหมายเล็กน้อย เนื่องจากได้รับผลกระทบจากปัจจัยภายนอกมากมาย

2.  ผลการดำเนินงาน

    1.  ภาพรวมของผลการดำเนินงานที่ผ่านมา

ในปี 2549 บริษัทมีรายได้รวม 1,190.71 ล้านบาท เปรียบเทียบกับปีก่อนเพิ่มขึ้น 2.65 ล้านบาท
คิดเป็นอัตราการเติบโตเพิ่มขึ้น 0.22% มีค่าใช้จ่ายรวมทั้งสิ้น 1,090.42 ล้านบาท
เพิ่มขึ้นจากปีก่อน 3.13 ล้านบาท คิดเป็นอัตราการเติบโตเพิ่มขึ้น 0.29%
ซึ่งมีสัดส่วนใกล้เคียงกับรายได้ บริษัทมีกำไรสุทธิหลังจากหักภาษีเงินได้นิติบุคคลแล้ว 76.07
ล้านบาท เปรียบเทียบกับปีก่อนลดลง 1.22 ล้านบาท ซึ่งเท่ากับลดลงเพียง 1.57%

ในรอบปีที่ผ่านมา
สภาพเศรษฐกิจไทยเริ่มมีสัญญาณเข้าสู่สภาวะการชะลอตัวตั้งแต่ช่วงต้นปีและทวีความรุนแรงมากขึ้นอย่างต่อเนื่องจวบจนถึงช่วงสิ้นปี
โดยได้รับผลกระทบโดยตรงจากความแตกแยกทางการเมืองที่ก่อตัวลุกลามไปจนกระทั่งเกิดการเปลี่ยนแปลงรัฐบาลด้วยวิธีการที่ไม่ปกติ
และยังมีอีกหลากหลายเหตุการณ์ที่เข้ามารุมเร้าอย่างต่อเนื่องซึ่งส่งผลกระทบต่อความเชื่อมั่นในทุกด้าน
ภาพรวมอุปสงค์ภายในประเทศอยู่ในภาวะที่ค่อนข้างซบเซาซึ่งเห็นได้อย่างชัดเจน
โดยเฉพาะด้านการบริโภคของภาคเอกชน
เนื่องจากมีปัจจัยลบที่ไม่ได้รับการแก้ไขสะสมเพิ่มมากขึ้นทุกขณะ

ส่วนการใช้จ่ายของภาครัฐก็ไม่ได้มีส่วนในการกระตุ้นเศรษฐกิจมากนัก
โดยเฉพาะนโยบายการลงทุนขนาดใหญ่ซึ่งต้องชะลอโครงการออกไปด้วยเหตุผลหลายประการ
ในขณะที่หนี้สินภาคครัวเรือนกลับถีบตัวสูงขึ้นอย่างต่อเนื่อง จึงมีผลกระทบต่อการใช้จ่ายในด้านต่างๆ
ซึ่งล้วนแล้วแต่มีผลต่อการขยายตัวทางเศรษฐกิจภายในประเทศ
และมีผลกระทบในแง่ลบต่อการประกอบกิจการของภาคธุรกิจไม่ว่าจะโดยทางตรงหรือทางอ้อมอย่างหลีกเลี่ยงไม่ได้

จากสภาวะเศรษฐกิจที่มีความไม่แน่นอนค่อนข้างสูงและต้องเผชิญกับปัจจัยลบที่ไม่สามารถควบคุมได้
ส่งผลให้สภาพการแข่งขันทางธุรกิจยิ่งเพิ่มทวีความรุนแรง
สถานการณ์บีบบังคับให้ผู้ประกอบการทุกรายต้องทุ่มเทแข่งขันกันเต็มที่เพื่อความอยู่รอด
ซึ่งบริษัทได้เฝ้าติดตามอย่างใกล้ชิดและปรับเปลี่ยนยุทธวิธีเพื่อรักษายอดขายและผลกำไรให้ยังคงมีอัตราการเติบโต
อย่างไรก็ดีถึงแม้ว่ายอดขายปีนี้จะเพิ่มขึ้นได้เพียง 1.28%
แต่ด้วยการบริหารจัดการที่มีประสิทธิภาพและประสิทธิผล
บริษัทจึงสามารถสร้างกำไรจากการดำเนินงานโดยตรงเพิ่มมากขึ้นถึง 12.70%
ซึ่งมีอัตราการเติบโตในสัดส่วนที่มากกว่ายอดขายเกือบ 10 เท่าตัว

นอกจากอุปสรรคที่ได้กล่าวถึงแล้วนี้ ยังมีปัจจัยอื่นที่มีผลต่อการดำเนินงานที่ผ่านมา
ทั้งในแง่บวกและแง่ลบ อาทิ

1.  สถานการณ์ที่มีผลกระทบต่อความเชื่อมั่นของผู้บริโภค ไม่ว่าจะเป็นภัยแล้ง
    ปัญหาน้ำท่วมซ้ำซากในวงกว้างเกือบทุกจังหวัดทั่วทั้งภาคเหนือและภาคกลาง
    ปัญหาความไม่สงบใน 3
    จังหวัดชายแดนภาคใต้ที่ยังไม่สามารถคลี่คลายได้แต่กลับเกิดเหตุร้ายรายวันขยายกว้างขวางมากขึ้น
    การปรับตัวเพิ่มขึ้นของราคาน้ำมัน
    สิ่งเหล่านี้ล้วนแล้วแต่มีผลกระทบต่อความเชื่อมั่นของผู้บริโภคไม่ว่าจะโดยทางตรงหรือทางอ้อม
    และส่งผลต่อไปถึงผู้ประกอบการอย่างหลีกเลี่ยงไม่ได้

2.  จากสภาพตลาดที่มีการเปิดเสรีมากขึ้น มีผู้ประกอบการรายใหม่เข้าสู่ตลาดมากขึ้น
    ส่งผลให้การแข่งขันยิ่งเพิ่มความรุนแรงและซับซ้อน
    บริษัทจึงจำเป็นที่จะต้องดำเนินกิจกรรมทางการตลาดและการขายในหลากหลายรูปแบบ
    เพื่อรักษากลุ่มลูกค้าเดิมและขยายฐานลูกค้าใหม่
    ด้วยการเพิ่มการโฆษณาประชาสัมพันธ์สินค้าและร่วมจัดกิจกรรมส่งเสริมการขายกับผู้แทนจำหน่ายทุกราย

3.  การเพิ่มสายผลิตภัณฑ์ใหม่ที่มีคุณภาพในราคาที่สมเหตุสมผล
    และการเพิ่มประสิทธิภาพในการบริการ
    เพื่อตอบสนองความพึงพอใจของผู้บริโภคได้อย่างรวดเร็วฉับไวและตรงกับความต้องการมากที่สุด

4.  การจัดให้มีการอบรม/สัมมนาบุคลากรทุกระดับอย่างต่อเนื่องทั้งภายในและภายนอกองค์กร
    เพื่อเป็นการเพิ่มพูนความรู้และแลกเปลี่ยนประสบการณ์
    ก่อให้เกิดองค์ความรู้ใหม่ที่จะนำมาพัฒนากิจการให้มีความเจริญก้าวหน้าอย่างยั่งยืน

5.  อัตราเงินเฟ้อในช่วงครึ่งปีแรกยังคงอยู่ในระดับสูงและถึงแม้จะเริ่มปรับลดลงในช่วงครึ่งปีหลัง
    แต่ก็ยังคงส่งผลต่อค่าครองชีพและกำลังซื้อของประชาชนโดยทั่วไป
    ส่วนค่าเงินบาทที่มีค่าแข็งขึ้นเมื่อเปรียบเทียบกับเงินสกุลดอลลาร์สหรัฐ
    แต่ก็ยังคงมีเสถียรภาพอยู่พอสมควร
    จึงยังไม่มีผลกระทบที่มีนัยสำคัญต่อต้นทุนวัตถุดิบและสินค้าสำเร็จรูปที่นำเข้าจากต่างประเทศ

6.  ปัญหาการเมืองภายในประเทศที่สร้างความแตกแยกในสังคมอย่างกว้างขวางได้ขยายตัวจนมีแนวโน้มที่จะเกิดการปะทะกันอย่างรุนแรง
    จึงนำไปสู่การปฏิวัติรัฐประหารเพื่อปฏิรูปการปกครอง แต่มีปฏิกิริยาในแง่ลบจากบางประเทศ
    และยังเกิดปรากฎการณ์การต่อต้านในลักษณะคลื่นใต้น้ำ
    มีหลายเหตุการณ์ร้ายที่คุกคามชีวิตทรัพย์สินและความผาสุกของประชาชนอย่างที่ไม่เคยเกิดขึ้นมาก่อน
    ส่งผลให้ผู้คนส่วนใหญ่ตกอยู่ในสภาพเสียขวัญและไม่กล้าดำเนินชีวิตตามปกติ
    ซึ่งย่อมจะเป็นการซ้ำเติมสภาพเศรษฐกิจการค้าขายให้เลวร้ายลงไปอีก

2.  ผลการดำเนินงานที่ผ่านของแต่ละสายผลิตภัณฑ์

    1.  รายได้จากการขายหรือบริการ

  ในปี 2549 บริษัทมีรายได้จากการขายรวม 1,178.38 ล้านบาท เพิ่มขึ้นจากปีก่อน 1.28%
  โดยมาจาก 2 สายผลิตภัณฑ์หลัก ซึ่งมียอดขายตามลำดับ ดังนี้

1.  ผลิตภัณฑ์เครื่องสำอางและอุปกรณ์เสริมสวย

  มียอดขาย 1,036.99 ล้านบาท คิดเป็นสัดส่วนเท่ากับ 88.00% ของยอดขายรวมทั้งบริษัท
  เปรียบเทียบกับปีก่อนมีอัตราการเติบโตเพิ่มขึ้น 2.72% ซึ่งอาจไม่มากนักในสภาพปกติ
  แต่เนื่องจากสภาวะการแข่งขันที่รุนแรงมากในปีที่ผ่านมาท่ามกลางปัจจัยลบที่ไม่ปกติมากมาย
  ก็น่าจะยอมรับได้

2.  ผลิตภัณฑ์เสื้อผ้า

  มียอดขาย 141.40 ล้านบาท คิดเป็นสัดส่วนเท่ากับ 12.00% ของยอดขายรวมทั้งบริษัท
  เปรียบเทียบกับปีก่อนมีอัตราลดลง 8.17%
  โดยมีผลกระทบจากสภาพเศรษฐกิจและเหตุการณ์ทางการเมืองที่ยังไม่มีความชัดเจนซึ่งส่งผลต่ออารมณ์ในการจับจ่ายใช้สอยของผู้บริโภคอย่างมาก
  และยังก่อให้เกิดภาวะอุปทานที่มีมากกว่าอุปสงค์ภายในประเทศค่อนข้างมากด้วย

2.  รายได้อื่น

  รายได้ซึ่งไม่ได้เกิดจากการดำเนินงานตามปกติมี 12.33 ล้านบาท ลดลงจากปีก่อน 12.19
  ล้านบาท คิดเป็น 49.72%
  เนื่องจากปีก่อนมีรายการกำไรจากการขายสิทธิการเช่าของพื้นที่เช่าในศูนย์การค้า ดิ
  เอ็มโพเรี่ยม ซึ่งมีมูลค่า 15.50 ล้านบาท

3.  ต้นทุนขายและค่าใช้จ่าย

  ในปี 2549 ที่ผ่านมา มีต้นทุนสินค้าขาย 581.19 ล้านบาท
  โดยบริษัทสามารถบริหารจัดการให้สัดส่วนต้นทุนสินค้าขายต่อขายสุทธิมีอัตราส่วนลดลงประมาณ
  1.87% เมื่อเปรียบเทียบกับปีก่อน ส่วนค่าใช้จ่ายในการขายและบริหารมีทั้งสิ้น 508.79 ล้านบาท
  คิดเป็นอัตราการเติบโตเพิ่มขึ้นจากปีก่อน 3.93%
  ซึ่งมาจากการเพิ่มขึ้นมากของหมวดค่าใช้จ่ายในการส่งเสริมการขายเพื่อกระตุ้นกำลังซื้อของผู้บริโภค

  ในปีที่ผ่านมา บริษัทมีดอกเบี้ยจ่ายเพียง 0.44 ล้านบาท ลดลงจากปีก่อน 1.75 ล้านบาท
  ซึ่งเท่ากับสามารถปรับลดลงได้มากถึงประมาณ 80%
  โดยมีผลมาจากการบริหารจัดการที่ใกล้ชิดจึงทำให้บริษัทมีกระแสเงินสดที่เข้มแข็งและมีสภาพคล่องดีขึ้นอย่างต่อเนื่อง
  สามารถปรับลดเงินกู้ยืมลงเป็นลำดับจนกระทั่งไม่มีหนี้สินเงินกู้ยืมคงเหลือในช่วงปลายปี

4.  กำไร

  เมื่อนำรายได้จากการขายหักลบกับต้นทุนสินค้าขาย ค่าใช้จ่ายในการขายและบริหารแล้ว
  บริษัทมีกำไรจากการดำเนินงาน 88.40 ล้านบาท เพิ่มขึ้นจากปีก่อน 9.97 ล้านบาท
  คิดเป็นอัตราการเติบโตเพิ่มขึ้น 12.70% แต่เมื่อรวมรายได้อื่นๆ หักด้วยดอกเบี้ยจ่ายแล้ว
  บริษัทมีกำไรก่อนภาษีเงินได้นิติบุคคลลดลงจากปีก่อน 0.48 ล้านบาท คิดเป็นอัตราลดลงเพียง
  0.47% ทั้งนี้มีผลมาจากเมื่อปีก่อนมีรายได้อื่นจากรายการพิเศษตามที่ได้อธิบายแล้วข้างต้น
  เมื่อหักภาษีเงินได้นิติบุคคลแล้วคงเหลือกำไรสุทธิ 76.07 ล้านบาท

  หากเปรียบเทียบกับงบกระแสเงินสด
  อัตราส่วนของเงินสดสุทธิจากการดำเนินงานต่อกำไรสุทธิเท่ากับ 0.72 เท่า
  ลดลงจากปีก่อนแต่ยังอยู่ในระดับที่มีเสถียรภาพมาก

5.  อัตราผลตอบแทนต่อผู้ถือหุ้น

  บริษัทจ่ายเงินปันผลสำหรับปี 2548 เป็นจำนวนเงิน 33.00 ล้านบาท เปรียบเทียบเท่ากับ
  42.70% ของกำไรสุทธิในปี 2548 ซึ่งสอดคล้องกับนโยบายการจ่ายเงินปันผลของบริษัท

3.  ผลการดำเนินงานเปรียบเทียบกับประมาณการ

ในปีที่ผ่านมา
บริษัทไม่ได้แสดงประมาณการผลการดำเนินงานไว้ในแบบแสดงรายการข้อมูลการเสนอขายหลักทรัพย์

3.  ฐานะการเงิน

    1.  สินทรัพย์

        1.  ส่วนประกอบของสินทรัพย์

  สินทรัพย์รวม ณ วันที่ 31 ธันวาคม 2549 มีมูลค่า 641.78 ล้านบาท เพิ่มขึ้นจากปีก่อน 33.96
  ล้านบาท หรือ 5.59% โดยมีสินทรัพย์หมุนเวียนเพิ่มขึ้น 39.47 ล้านบาท
  แต่มีสินทรัพย์ไม่หมุนเวียนลดลง 5.51 ล้านบาท

  สินทรัพย์หมุนเวียนมีเงินสดและรายการเทียบเท่าเงินสดลดลง 10.26 ล้านบาท ลูกหนี้การค้าสุทธิ
  เพิ่มขึ้น 18.35 ล้านบาท หรือ 7.28% ซึ่งส่วนใหญ่เป็นการเพิ่มขึ้นของหนี้ที่ไม่ถึงกำหนดชำระ
  ส่วนสินค้าคงคลังเพิ่มขึ้น 23.94 ล้านบาท เนื่องมาจากการขายที่ไม่เป็นไปตามเป้าหมาย
  โดยได้รับผลกระทบมาจากภาวะเศรษฐกิจชะลอตัวและปัจจัยลบมากมายที่กล่าวถึงในเบื้องต้น
  ในขณะที่มีสินทรัพย์หมุนเวียนอื่นเพิ่มขึ้น 7.43 ล้านบาท
  เนื่องจากการปรับย้ายลูกหนี้จากการขายสิทธิการเช่างวดสุดท้าย 10
  ล้านบาทที่ได้รับชำระภายในต้นเดือนมกราคม 2550
  ซึ่งแต่เดิมเคยรวมอยู่ในสินทรัพย์ไม่หมุนเวียนอื่น

  สินทรัพย์ไม่หมุนเวียนมีเงินลงทุนในกิจการที่เกี่ยวข้องกันและเงินลงทุนระยะยาวอื่นเพิ่มขึ้นเพียงเล็กน้อย
  ที่ดินอาคารอุปกรณ์สุทธิและสิทธิการเช่าเพิ่มขึ้น 17.68 ล้านบาท
  ซึ่งมาจากการขยายกิจการลงทุนเปิดสาขาเพิ่มที่ศูนย์การค้าสยามพารากอนและยูเนียนมอลล์
  เพื่อเปิดดำเนินกิจการศูนย์บริการความงาม ส่วนสินทรัพย์ไม่มีตัวตนสุทธิลดลง 3.55 ล้านบาท
  โดยลดลงจากการตัดจ่ายตามอายุการใช้งาน นอกจากนี้ยังมีสินทรัพย์ไม่หมุนเวียนอื่นลดลง
  เนื่องจากได้รับชำระจากลูกหนี้จากการขายสิทธิการเช่างวดที่ 2 ตามกำหนดเวลา 10 ล้านบาท
  และปรับย้ายงวดสุดท้ายอีก 10 ล้านบาทไปอยู่ในสินทรัพย์หมุนเวียนแทน
  เพราะใกล้ถึงวันครบกำหนดชำระแล้ว

2.  คุณภาพของสินทรัพย์

    1.  สินทรัพย์

  บริษัทได้ตั้งค่าเผื่อการด้อยค่าของสินทรัพย์เต็มจำนวน
  สำหรับเงินลงทุนในบริษัทที่มีผลประกอบการขาดทุนสะสม

2.  ลูกหนี้

ลูกหนี้การค้าที่มีอายุเกิน 3 เดือน และเช็คคืนรวมกันทั้งสิ้นจำนวนเงิน 21.86 ล้านบาท
มีสัดส่วนเพียง 9.28% ของลูกหนี้การค้าทั้งหมด เปรียบเทียบกับปีก่อนมีการเพิ่มขึ้นเพียงเล็กน้อย
โดยบริษัทได้ตั้งค่าเผื่อหนี้สงสัยจะสูญโดยใช้เกณฑ์เดียวกับปีก่อนเป็นจำนวนเงิน 15.66 ล้านบาท

2.  สภาพคล่อง

    1.  กระแสเงินสด

  ในปี 2549 มีเงินสดสุทธิจากกิจกรรมดำเนินงาน 54.90 ล้านบาท ซึ่งลดลง 50.13 ล้านบาท
  เนื่องมาจากการเพิ่มขึ้นของลูกหนี้การค้าและสินค้าคงเหลือ รวมถึงการลดลงของเจ้าหนี้การค้า
  เงินสดสุทธิที่ใช้ไปในกิจกรรมลงทุนมีทั้งสิ้น 22.15 ล้านบาท
  ซึ่งส่วนใหญ่ใช้ไปในการขยายกิจการเปิดสาขาใหม่เพื่อสร้างภาพลักษณ์ที่ดี
  อำนวยความสะดวกแก่ลูกค้าและเตรียมสร้างยอดขายเพิ่มขึ้นในอนาคต
  ส่วนเงินสดสุทธิใช้ไปในกิจกรรมจัดหาเงินมีทั้งสิ้น 43.00 ล้านบาท โดยเป็นการจ่ายเงินปันผล
  33.00 ล้านบาท และคืนเงินกู้ยืมอีก 10.00 ล้านบาท
  เมื่อรวมกับเงินสดต้นปีแล้วมีเงินสดคงเหลืออีก 6.21 ล้านบาท

2.  อัตราส่วนสภาพคล่องที่สำคัญ

  ณ สิ้นปี 2549 อัตราส่วนสภาพคล่องเท่ากับ 2.32 เท่า เพิ่มขึ้นจากปีก่อน 0.37
  เท่าและอัตราส่วนสภาพคล่องหมุนเร็วเท่ากับ 1.26 เท่า เพิ่มขึ้นจากปีก่อน 0.13 เท่า
  สะท้อนให้เห็นถึงความเพียงพอของเงินทุนหมุนเวียนและสภาพคล่องที่อยู่ในระดับสูง
  แต่ถ้ามองในภาพรวม Cash Cycle จะเฉลี่ยอยู่ที่ 100 วัน ซึ่งมีค่าสูงกว่าปีก่อน 4 วัน
  โดยมีผลมาจากระยะเวลาขายสินค้าเฉลี่ยที่เพิ่มขึ้น 6 วัน

3.  ระยะเวลาครบกำหนดของหนี้ระยะสั้นที่มีผลต่อสภาพคล่อง

เนื่องจากสินทรัพย์หมุนเวียนมีมูลค่า 443.60 ล้านบาท สูงกว่าหนี้สินหมุนเวียนเป็นจำนวนเงินมากถึง
252.03 ล้านบาท ประกอบกับยังคงมีกำไรจากการดำเนินงานอยู่ในเกณฑ์ที่ดี
เป็นเครื่องบ่งชี้ให้เห็นถึงความเพียงพอของสภาพคล่องและความสามารถในการชำระหนี้ได้เป็นอย่างดี
ที่สำคัญปัจจุบันบริษัทไม่มีหนี้สินเงินกู้ยืมคงค้างอยู่เลย

3.  รายจ่ายลงทุน

บริษัทได้เปิดสาขาใหม่ที่ “สยามพารากอน” ในไตรมาสที่ 1 ปี 2549
ตามแผนขยายกิจการของบริษัทที่ได้วางไว้
แต่เนื่องจากสภาพเศรษฐกิจของไทยในปัจจุบันมีการเปลี่ยนแปลงไปค่อนข้างมาก
และยังไม่มีปัจจัยบวกเข้ามาเสริม ในมุมมองของการบริหารความเสี่ยง
บริษัทอาจต้องชะลอโครงการลงทุนใหม่ขนาดใหญ่ออกไปอีกสักระยะหนึ่งก่อน
แต่บริษัทจะศึกษาและเฝ้าติดตามสถานการณ์อย่างใกล้ชิด เพื่อไม่ให้เสียโอกาสในทางธุรกิจ

4.  แหล่งที่มาของเงินทุน

    1.  ความเหมาะสมของโครงสร้างเงินทุน

  บริษัทมีอัตราส่วนหนี้สินต่อส่วนของผู้ถือหุ้น (Debt to Equity) 0.45 เท่า
  ซึ่งยังคงอยู่ในทิศทางที่ลดลงอย่างต่อเนื่อง และมีอัตราส่วนความสามารถชำระดอกเบี้ย
  (Interest Coverage) สูงมากถึง 227.85 เท่า ซึ่งอยู่ในระดับที่สูงมาก
  ตัวชี้วัดเหล่านี้แสดงให้เห็นถึงโครงสร้างทางการเงินที่มั่นคงและมีฐานะทางการเงินที่แข็งแกร่ง
  หากโอกาสทางธุรกิจเอื้ออำนวยและมีผลตอบแทนทางเศรษฐกิจที่คุ้มค่า
  บริษัทก็จะมีความสามารถในการขยายการลงทุนโดยใช้เงินกู้ยืมจากสถาบันทางการเงินได้อย่างแน่นอน

2.  ส่วนของผู้ถือหุ้น

  สิ้นปี 2549 ส่วนของผู้ถือหุ้นมีมูลค่า 442.02 ล้านบาท เพิ่มขึ้นจากปีก่อน 45.58
  ล้านบาทหรือเท่ากับ 11.50% โดยเป็นการเพิ่มขึ้นจากกำไรสุทธิประจำปี 76.07
  ล้านบาทและผลกำไรที่ยังไม่เกิดขึ้นจากการเปลี่ยนแปลงมูลค่าเงินลงทุนตามหลักมูลค่ายุติธรรม
  2.51 ล้านบาท และหักลดการจ่ายเงินปันผลสำหรับปี 2548 จำนวนเงิน 33.00 ล้านบาท

3.  หนี้สิน

สิ้นปี 2549 บริษัทไม่มีเงินกู้ยืมจากสถาบันการเงินคงค้าง
แต่ในระหว่างปีมีการใช้เงินเบิกเกินบัญชีและเงินกู้ระยะสั้นเพียงเล็กน้อยในการปรับดุลยภาพของกระแสเงินสดช่วงสั้นๆ
ซึ่งเป็นหนี้ในสกุลเงินบาททั้งหมด จึงไม่มีความเสี่ยงจากความผันผวนของอัตราแลกเปลี่ยน
และจากอัตราส่วนความสามารถชำระดอกเบี้ยซึ่งมีค่าสูงมากถึง 227.85 เท่า
ย่อมสะท้อนได้เป็นอย่างดีว่าจะไม่มีปัญหาในการชำระดอกเบี้ยอย่างแน่นอนหากต้องใช้เงินกู้ยืมบ้างในบางโอกาส
ส่วนหนี้สินที่มีอยู่ส่วนใหญ่เป็นเจ้าหนี้การค้าซึ่งบริษัทได้ชำระตรงตามกำหนดเวลาเสมอ

4.  ปัจจัยและอิทธิพลหลักที่อาจมีผลต่อผลการดำเนินงานหรือฐานะการเงินในอนาคต

จากการติดตามการพยากรณ์การขยายตัวทางเศรษฐกิจของประเทศไทยในปี 2550
พบว่ายังคงมีปัจจัยลบมากมายที่จะมีผลกระทบต่ออุปสงค์โดยรวม
ส่วนการลงทุนและการบริโภคจะยังคงมีแนวโน้มชะลอตัวอย่างต่อเนื่องด้วยหลายองค์ประกอบ เช่น
ราคาน้ำมันจะถีบตัวสูงขึ้นอีกครั้งหนึ่งจากปัญหานิวเคลียร์อิหร่านซึ่งจะกดดันอัตราเงินเฟ้อให้เพิ่มสูงขึ้นตามไปด้วย
การชะลอตัวของเศรษฐกิจสหรัฐอเมริกาจะกระทบภาคการส่งออกซึ่งเคยเป็นพระเอกที่เคยค้ำชูเศรษฐกิจไทยในปีที่ผ่านมา
ภัยธรรมชาติที่มีแนวโน้มขยายตัวและเพิ่มความรุนแรงมากขึ้นทั้งจากภัยแล้งและน้ำท่วม
การกลับมาระบาดใหม่ของไข้หวัดนก การก่อความไม่สงบใน 3
จังหวัดชายแดนภาคใต้ที่ขยายความรุนแรงกว้างขวางยิ่งขึ้น
หรือแม้กระทั่งภาระหนี้ภาคครัวเรือนที่ยังคงอยู่ในระดับที่สูงมากซึ่งจะส่งผลต่อการใช้จ่ายภายในประเทศอย่างหลีกเลี่ยงไม่ได้

ในด้านนโยบายการลงทุนภาครัฐที่มีรัฐบาลชั่วคราวเป็นผู้บริหารประเทศก็ยังขาดความชัดเจน
และจากการออกมาตรการกันสำรองเงินลงทุนจากต่างประเทศของธนาคารแห่งประเทศไทย
ประกอบกับการเกิดเหตุการณ์ลอบวางระเบิดที่เกิดขึ้นพร้อมกันหลายจุดในเขตกรุงเทพเมื่อวันสิ้นปีและยังไม่สามารถจับผู้กระทำผิดได้
ล้วนแล้วแต่จะส่งผลกระทบเป็นวงกว้างต่อความเชื่อมั่นของทั้งภาคธุรกิจเอกชนและภาคประชาชน
รวมถึงภาคการท่องเที่ยวซึ่งเคยเป็นแหล่งรายได้ที่สำคัญของประเทศไทย

อย่างไรก็ดี
บริษัทได้เตรียมความพร้อมในการรองรับทุกสถานการณ์ที่อาจเกิดขึ้นทั้งในเชิงรุกและเชิงรับ
มุ่งเน้นการประกอบธุรกิจบนความไม่ประมาท พิจารณาบริหารจัดการความเสี่ยงรอบด้าน
พินิจพิเคราะห์ปัญหาต่างๆ อย่างละเอียดรอบคอบด้วยความมีเหตุมีผล
มุ่งมั่นพัฒนานำเสนอสินค้าและบริการให้ตรงกับความต้องการของผู้บริโภคเพื่อสร้างความพึงพอใจสูงสุด
เน้นการติดตามผลและใช้ประโยชน์จากระบบสารสนเทศที่ได้มีการพัฒนาให้สามารถนำข้อมูลมาใช้ในการตัดสินใจและแก้ไขปัญหาได้อย่างทันเหตุการณ์
ปรับโครงสร้างองค์กรและพัฒนาบุคลากรทุกระดับเพื่อเพิ่มขีดความสามารถในการแข่งขัน
ตลอดจนสร้างความตื่นตัวอยู่ตลอดเวลาเพื่อเตรียมพร้อมที่จะรับมือกับเหตุการณ์รอบด้านที่มีความไม่แน่นอนและเปลี่ยนแปลงอยู่ตลอดเวลา
ทั้งนี้เพื่อรักษาผลประโยชน์สูงสุดของผู้มีส่วนเกี่ยวข้องทุกฝ่าย

ค่าตอบแทนของผู้สอบบัญชี

  3.1 ค่าตอบแทนจากการสอบบัญชี (Audit fee)

ในปี 2549 บริษัทได้จ่ายค่าตอบแทนการสอบบัญชีให้กับดร.วิรัช อภิเมธีธำรง แห่งสำนักงาน
ดร.วิรัช แอนด์ แอสโซซิเอทส์ เป็นจำนวนเงินรวม 495,000.00 บาท

  3.2 ค่าบริการอื่น – ไม่มี